CELEX: 62011CN0417
Language: sk
Date: 2011-08-10 00:00:00
Title: Vec C-417/11 P: Odvolanie podané 10. augusta 2011 : Rada Európskej únie proti rozsudku Všeobecného súdu (piata rozšírená komora) z  8. júna 2011 vo veci T-86/11, Bamba/Rada

22.10.2011   
            
            
               SK
            
            
               Úradný vestník Európskej únie
            
            
               C 311/21
            
         Odvolanie podané 10. augusta 2011: Rada Európskej únie proti rozsudku Všeobecného súdu (piata rozšírená komora) z 8. júna 2011 vo veci T-86/11, Bamba/Rada
   (Vec C-417/11 P)
   2011/C 311/35
   Jazyk konania: francúzština
   
      Účastníci konania
   
   
      Odvolateľka: Rada Európskej únie (v zastúpení: M. Bishop, B. Driessen a E. Dumitriu-Segnana, splnomocnení zástupcovia)
   
      Ďalší účastníci konania: Nadiany Bamba, Európska komisia
   
      Návrhy odvolateľky
   
   Rada navrhuje, aby Súdny dvor:
   
               —
            
            
               zrušil rozsudok Všeobecného súdu (piata rozšírená komora) z 8. júna 2011 vo veci T-86/11, Bamba/Rada,
            
         
               —
            
            
               s konečnou platnosťou rozhodol o otázke, ktorá je predmetom tohto odvolania a zamietol žalobu Nadiany Bambovej ako nedôvodnú, a
            
         
               —
            
            
               zaviazal Nadiany Bambovú na náhradu trov konania, ktoré vynaložila Rada v konaní na prvom stupni a v rámci tohto odvolania.
            
         
      Odvolacie dôvody a hlavné tvrdenia
   
   Rada uvádza dva odvolacie dôvody na podporu svojho odvolania.
   Odvolateľka predovšetkým tvrdí, že odôvodnenie poskytnuté v napadnutých aktoch vyhovuje požiadavkám článku 296 ZFEÚ, a preto Všeobecný súd vychádzal z nesprávneho právneho posúdenia, keď rozhodol, že napadnuté akty sú nedostatočne odôvodnené. Rada totiž v odôvodneniach napadnutých aktov poskytla podrobný opis osobitne závažnej situácie na Pobreží Slonoviny, ktorá odôvodňovala opatrenia prijaté voči niektorým osobám a subjektom. Okrem toho Rada jasne uviedla dôvody, pre ktoré dospela k záveru, že voči Nadiany Bambovej musia byť uplatnené predmetné obmedzujúce opatrenia.
   Rada subsidiárne tvrdí, že Všeobecný súd vychádzal z nesprávneho právneho posúdenia, keď v rámci posúdenia dodržania povinnosti odôvodnenia nezohľadnil súvislosť, ktorá je Nadiany Bambovej dobre známa a v ktorej boli prijaté napadnuté akty.